**A honvédelmi miniszter**

**/2015. ( ) HM**

**r e n d e l e t e**

**a nemzetbiztonsági ellenőrzés alá eső munkakörökről**

A nemzetbiztonsági szolgálatokról szóló 1995. évi CXXV. törvény 78. § (1a) bekezdésében kapott felhatalmazás alapján, a Kormány tagjainak feladat- és hatásköréről szóló 152/2014. (VI. 6.) Korm. rendelet 77. §-ában meghatározott feladatkörömben eljárva a következőket rendelem el:

**1. §**

A Honvédelmi Minisztérium, a honvédelemért felelős miniszter (a továbbiakban: miniszter) közvetlen irányítása alá tartozó központi hivatalok, a miniszter közvetlen alárendeltségébe tartozó szervezetek és a Magyar Honvédség katonai szervezetei nemzetbiztonsági ellenőrzés alá eső munkaköreit az 1. melléklet tartalmazza.

**2. §**

Ez a rendelet 2015. február 1-jén lép hatályba.

Budapest, 2015. január - n

**Hende Csaba**

Készült: 4 példányban

Egy példány: 1 lap

Ügyintéző (tel.): Szekeres Ágnes fhdgy. (21-102)/Izsák Péter ezds. (63-201)

Kapják: 1. sz. pld.: Levéltár

2. sz. pld.: Irattár

3-4. sz. pld.: IM (MK-ban történő kihirdetésre)

*1. melléklet a /2015. ( ) HM rendelethez*

**A nemzetbiztonsági ellenőrzés alá eső munkakörök**

**1. A Honvédelmi Minisztérium**

1.1. a miniszter kabinetfőnöke, a miniszteri kabinet kijelölt munkaköre,

1.2. az állami vezetők titkárságának munkaköre,

1.3. a Honvéd Vezérkar főnöke, a helyettese és a törzsigazgató tevékenységét közvetlenül segítő szervezeti elem munkaköre,

1.4. a főosztályvezető, a főosztályvezető helyettesítésére jogosult főosztályvezető-helyettes vagy osztályvezető,

1.5. a politikai főtanácsadó, a politikai tanácsadó,

1.6. a miniszteri főtanácsadó és tanácsadó,

1.7. a biztonsági vezető, a biztonsági vezető helyettese és a biztonsági referens,

1.8. a rendszerbiztonsági felügyelő,

1.9. a rendszeradminisztrátor,

1.10. a titkos ügykezelő,

1.11. a belső adatvédelmi felelős,

1.12. a honvédelemről és a Magyar Honvédségről, valamint a különleges jogrendben bevezethető intézkedésekről szóló 2011. évi CXIII. törvény egyes rendelkezéseinek végrehajtásáról szóló 290/2011. (XII. 22.) Korm. rendelet 18. § (1) bekezdésében meghatározott védelmi igazgatási munkában részt vevő munkakör,

1.13. a minősített beszerzési eljárásban döntés-előkészítő vagy döntéshozó munkakör,

1.14. a rejtjelező tevékenységet ellátó munkakör,

1.15. az információvédelmi, a dokumentumvédelmi és a Magyar Honvédség (a továbbiakban: MH) központi rejtjelfelügyeleti feladatokat ellátó munkaköre,

1.16. a híradó és informatikai rendszerek fejlesztését és felügyeletét végző munkakör,

1.17. a hadműveleti és haderőtervezési feladatokat ellátó szervezeti elem munkaköre,

1.18. a humán, a logisztikai és a kiképzési feladatokat tervező és irányító szervezeti elem kijelölt munkaköre,

1.19. a védelempolitikai és nemzetközi együttműködési feladatokat ellátó szervezeti elem kijelölt munkaköre,

1.20. a védelmi tervezési rendszer keretein belül stratégiai tervek, valamint nemzeti tervek kidolgozásában részt vevő személy munkaköre,

1.21. a jogi, igazgatási és képviseleti feladatokat ellátó szervezeti elem kijelölt munkaköre,

1.22. a törvényességi felügyeleti szakellenőrzési feladatokat ellátó kijelölt munkakör,

1.23. a kontrolling, az államháztartási belső ellenőrzési, a vagyonfelügyeleti, a gazdasági-tervezési és a szabályozási feladatokat, valamint a közbeszerzés-felügyeleti tevékenységet ellátó szervezeti elem kijelölt munkaköre,

1.24. a tervezési és koordinációs feladatokat ellátó szervezeti elem kijelölt munkaköre.

**2. A honvédelemért felelős miniszter (a továbbiakban: miniszter) irányítása alá tartozó központi hivatalok, a miniszter közvetlen alárendeltségébe tartozó szervezetek és az MH katonai szervezetei**

2.1. a szervezet parancsnoka, vagy vezetője, helyettese és törzsfőnöke,

2.2. az országos illetékességgel rendelkező ügyeleti szolgálat és a központi ügyelet munkaköre, valamint az MH katonai szervezet ügyeleti szolgálatának minősített adatot kezelő munkaköre,

2.3. a különleges műveletben, fegyverzet-ellenőrzésben és válságkezelésben részt vevő szervezetek kijelölt munkaköre, a felderítő és elektronikai hadviselési feladatokat ellátó szervezet kijelölt munkaköre, valamint a készenlét fokozásával, fenntartásával kapcsolatos feladatok minősített okmányrendszerének kidolgozására és naprakészen tartására kijelölt munkakör,

2.4. a légierő, a légtérvédelem és a légtérellenőrzés feladatban részt vevő szervezet kijelölt munkaköre,

2.5. a biztonsági vezető, a biztonsági vezető helyettese, az információvédelmi, a dokumentumvédelmi és a rejtjelfelügyeleti tevékenységet ellátó, a rejtjelző, a rejtjelző szakkiképzést végrehajtó személy és a futárszolgálat állománya,

2.6. a védett objektumok parancsnokának vagy vezetőjének és helyettesének munkaköre, a védett létesítményben munkaköri jegyzék, vagy állománytábla alapján folyamatos helyszíni jelenléthez kötött feladatot ellátó munkakör, valamint a helyszínen feladatot végrehajtó, a Honvédelmi Tanács és a Kormány speciális működési feltételeinek biztosításában részt vevő kijelölt munkakör,

2.7. az I. osztályú biztonsági területen feladatot végző munkakör,

2.8. a védett objektumok szakmai irányítását, felügyeletét, támogatását, ellenőrzését végző szervezet kijelölt munkaköre, valamint a létesítmények vonatkozásában a beruházások lebonyolításában részt vevő kijelölt munkakör,

2.9. a középszintű vezető szerv törzsfőnök-helyettese, valamint a középszintű vezető szerv hadműveleti, műveleti, kiképzési, tervezési, szervezési, jogi és logisztikai kijelölt munkaköre,

2.10. a központi személyügyi nyilvántartást kezelő szervezet kijelölt munkaköre,

2.11. a fejezet költségvetési gazdálkodásának tervezési, koordinálási és ellenőrzési feladatait végző szervezetnél a NATO és az EU műveletek, valamint a Katonai Nemzetbiztonsági Szolgálat költségvetésének tervezésében, elszámoltatásában, járandóságai megállapításában, ellenőrzésében és az előbbiekben felsoroltak informatikai támogatásában a teljes körű adatállományhoz való hozzáférési jogosultsággal rendelkező személyek munkaköre,

2.12. a miniszter által átruházott jogkörben fejezetszintű államháztartási belső ellenőrzési feladatokat ellátó szervezet fejezetszintű ellenőrzést végző kijelölt munkaköre, továbbá a saját szervezet államháztartási belső ellenőrzési feladatait ellátó kijelölt munkaköre,

2.13. a katonai hatóságok hatósági, szakhatósági, valamint légügyi szakirányítási döntést előkészítő feladatokat ellátó kijelölt munkaköre,

2.14. az adatvédelmi felügyeleti feladatokat ellátó munkaköröket betöltő személyek és a szervezetek kijelölt belső adatvédelmi felelősei,

2.15. a honvédelmi igazgatás központi döntés-előkészítő feladatai végrehajtásában részt vevő szervezet kijelölt munkaköre,

2.16. a központi irattár és levéltár kijelölt munkaköre,

2.17. a minősített adat védelméről szóló 2009. évi CLV. törvény (a továbbiakban: Mavtv.) 5. § (4) bekezdés *a)-c)* pontjai szerinti minősítési jelölésű információt kezelő elektronikus rendszereket üzemeltető kijelölt munkakör, valamint az MH szintű elektronikus hitelesítés-szolgáltatás fejlesztője, programozója és operátora,

2.18. a szervezetek részére kommunikáció-technikai feltételeket biztosító szervezet minősített rendezvények informatikai, akusztikai és tolmácstechnikai kijelölt biztosító állománya, valamint a minősített távközlési hálózatok és szolgáltatások kijelölt munkaköre,

2.19. az állandó személyi védelemben részesülő állami vezetők állami légi járművel történő szállításában közvetlenül részt vevő gépszemélyzet munkaköre,

2.20. a Mavtv. 5. § (4) bekezdés *a)* és *b)* pontja szerinti minősítési jelölésű információt kezelő kijelölt koronaőr munkaköre,

2.21. a hadfelszerelés-fejlesztést, a logisztikai tervezést, -irányítást és minősített beszerzést bonyolító szervezet kijelölt munkaköre, továbbá a minősített beszerzési eljárásokban részt vevő kijelölt munkakör,

2.22. olyan külföldi szolgálat teljesítése, amely esetében a fogadó fél személyi biztonsági tanúsítvány meglétét igényli,

2.23. a honvéd tisztjelölt és a honvéd altiszt-jelölt, az önkéntes tartalékos, ha a képzés jellege, vagy a megtervezett beosztása indokolja.